ToekomsVenster: Leer Hom loof vir 'n gelukkiger lewe | Maroela Media
Covid-19: Virussiekte eis regter
Vrou van Postmasburg se liggaam gevind
ToekomsVenster: Leer Hom loof vir 'n gelukkiger lewe
Foto: Matt Botsford/Unsplash.com
Maar in al hierdie dinge is ons meer as oorwinnaars deur Hom wat vir ons liefhet. – Romeine 8:37
Merlin Carothers se wêreldberoemde boek "Prison to praise" roep gelowiges op om God onder alle omstandighede te loof en te vertrou. Daar is 'n Afrikaanse vertaling met die naam "Leer Hom loof"
Die wêreld en sy uitdagings kan 'n mens by tye oorweldig. Suid-Afrika is nie vir sussies nie, word gesê. Dis uitdagend en as jy nie fokus nie kan jy maklik koers verloor.
In my gesprek met die klompie werklose matrikulante vir wie ons naald- en houtwerkvaardighede leer het ek vanoggend gesê "hou op om te lewe asof die wêreld jou iets skuld". Later het ek aan die frase gedink "nobody is coming to rescue you".
Ons leef somtyds met hierdie slagoffer mentaliteit en die kinderagtige verwagting dat iemand iewers gaan opdaag om ons van al ons probleme te verlos. Selfs Jesus doen dit nie vir ons nie. Christene fokus, identifiseer die uitdaging, ontleed dit, dink daaroor na en neem dan 'n besliste besluit dat omstandigheid hulle nie gaan onder kry nie.
Hulle vra die Here se leiding en die Gees se krag en spreek die uitdaging voluit aan.
Immers, met God by my spring ek oor 'n muur, leer die Psalmis ons.
Ps. 18:30 – Want met U loop ek 'n bende storm, en met my God spring ek oor 'n muur.
Wanneer Paulus en Silas in die tronk vasgeketting sit verval hulle nie selfbejammering nie. Hulle verwyt of deel nie blaam uit nie. Hulle sing lofsange en kettings val af terwyl die tronkdeur oopswaai.
Die kettings en tronkdeur is ook metafoor vir die uitdagings waarmee jy dalk vandag gekonfronteer word. Om die Here te loof is terapie vir die siel. Jou aandag word weggetrek van die probleem en na die almagtige God herlei. Skielik kom jy agter dat die bose die saak ver buite proporsie geblaas het. God is groter, altyd en sonder twyfel.
Ek weet dit is nie altyd maklik nie. Ek bely dat ek ook somtyds wonde lek soos 'n gekweste dier.
Mag die Here ons help om die oë te vestig op Jesus, die begin en die voleinder van die geloof. Mag ons ons harte rig op die dinge wat daar bo is.
Dis waar ons skat ook moet wees.
Loof Hom altyd en oral.
Gedagte vir die dag: Jou naam in die boek van die lewe
Luister: Amerikaner sing Afrikaanse verhoë aan die brand
Ps30:18 …miskien verkeerd..kry net 13 verse hier,nie korrekte verwysing maar boodskap nog steeds mooi
In die dagstukkie is dit Psalm 18 v 30 en nie andersom nie!
Dankie vir hierdie woorde vandag!!! Dit is wonderlik wat die Hemelse Vader alles vir ons doen en beteken!! Ek loof hom!!